- టీబీ, సెప్టీసీమియాసహా 78 రకాల అంటువ్యాధులు
- తాజా పరిశోధనలో వెల్లడి
న్యూఢిల్లీ: చేతుల ద్వారా పలు అంటువ్యాధులు ఒకరి నుంచి ఒకరికి వ్యాప్తి చెందుతాయన్నది తెలిసిందే. నిత్యం మన చొక్కా జేబుల్లో పెట్టుకొని తిరిగే కరెన్సీ నోట్ల ద్వారా కూడా అంటు వ్యాధులు వ్యాప్తి చెందుతున్నాయన్న పరిశోధనా ఫలితాలు ఆందోళన కలిగిస్తున్నాయి. గొలుసుకట్టుగా చేతులు మారే కరెన్సీ నోట్ల ద్వారా క్షయ(టీబీ), సెప్టీసీమియాసహా 78 రకాల వ్యాధులు వ్యాప్తి చెందుతాయని తాజా పరిశోధనలో వెల్లడైంది. దీనిపై నివేదికను వైజ్ఞానిక, పారిశ్రామిక పరిశోధనా మండలి(సీఎస్‌ఐఆర్‌) ఆధ్వర్యంలో పని చేసే ఐజీఐబీ వెల్లడించింది.
2016లో మైక్రోబయోలజీ అండ్‌ అప్లయిడ్‌ సైన్స్‌ వెల్లడించిన నివేదికలోనూ కరెన్సీ నోట్ల ద్వారా అంటువ్యాధులు వ్యాప్తి చెందుతాయని తేలింది. ఈ నివేదిక తమిళనాడులోని తిరునవేలీ వైద్య కళాశాల నిర్వహించిన పరిశోధన ద్వారా రూపొందింది. ఆ సందర్భంగా 120 కరెన్సీ నోట్లను ప్రయోగశాలలో పరీక్షించి చూడగా, 86.4 శాతం నోట్లపై వ్యాధికారక సూక్ష్మక్రిములున్నట్టు తేలింది. ఈ నోట్లను వ్యాపారులు, డాక్టర్లు, విద్యార్థులు, గృహిణుల నుంచి సేకరించారు.
కరెన్సీ నోట్లు ఎక్కువగా చేతులు మారేది వ్యాపారుల నుంచి. అందువల్ల వ్యాపారులు రోగాల బారిన పడటం అధికంగా ఉన్నట్టు నివేదికలో వెల్లడైంది. దాంతో, ఆందోళన చెందిన అఖిల భారత వ్యాపారుల సమాఖ్య(కెయిట్‌) ఈ అంశంపై ఆర్థికమంత్రి అరుణ్‌జైట్లీకి లేఖ రాసింది. వ్యాపారుల ఆరోగ్య రక్షణ కోసం చర్యలు చేపట్టాలని కేంద్ర ప్రభుత్వానికి కెయిట్‌ విజ్ఞప్తి చేసింది.
మీ స్నేహితులకు రికమెండ్ చెయ్యండి